
Tantativ ogmant TVA:

 Enn konspirasyon kriminel kont travayer ek dimunn mizer!
Ena enn gran konspirasyon kont dimunn mizer ek travayer ki pe derule. Paul Bérenger pe rod met dimunn dan enn leto byin danzere, kan li finn anons ki TVA pu ogmante ankor enn fwa dan prosenn bidze. 
LALIT pa truv okenn nesesite ogmant TVA. Deza tu indikater, kuma GINI Co-efficient, montre klerman ki inegalite ant dimunn ris ek pov pe kontinye ogmante. Aster, si ogmant TVA, enn tax  ki penaliz dimunn mizer, ingalite sosyal pu vinn ankor plis kriyel ek lamizer pli grav. Enn ogmantasyon TVA pu ekivo a enn aksyon kriminel parski li pu met an kestyon kapasite sirviv-mem pu buku dimunn.

Bann rezon ki Paul Bérenger pe avanse pu sey zistifye enn ogmantasyon TVA, kuma investisman dan Ledikasyon, Park Informatik ek proteksyon lanvironnman pa tini dibut. Dayer buku sa bann investisman-la deza prevwar dan dernye bidze capital. Sa kalite rezon-la plito reprezant enn santaz par Minis Finans.

Ki vre rezon deryer tantativ pu ogmant TVA?

Li kler zordi ki guvernman MSM-MMM, kan li finn swazir pu pran Loan de 3.9 milyar rupi ar Labank Mondyal, finn desid pu re-plas Moris su lord Labank Mondyal. Sa Loan, ki apel Public Expenditure Review Loan (PERL), samem nuvo form Structural Adjustment Program (SAP) ki Labank Mondyal/FMI ti pe prekonize dan lane ’80 ek ’90. Partu dimunn dan lemond inn admet ki SAP finn amenn buku pei dan larwinn total. Dan Moris zame Labank Mondyal ti resysi met an plas so program destrikter lakoz rezistans ki lepep isi finn amene, rezistans sindikal, rezistans politik atraver eleksyon, rezistans politik atraver lide.

Azordi, kan guvernman pran enn tel Loan, savedir ki li finn osi desid pu sumet totalman a bann kondisyon ki atase ar Loan-la.  Kondisyon ki ena dan tu pei ki pe resevwar bann Public Expenditure Review Loan li kler: rediksyon depans lor servis sosyal, finansman depans piblik par ogmantasyon tax indirek lor konsomasyon,  kuma TVA, ek siftaz tu resurs ver klas kapitalist lokal ek internasyonal. Li importan sulinye ki lanons Paul Bérenger lor TVA li swiv direkteman diskisyon ki li finn gayne avek bann komi Labank Mondyal ek FMI an Zanvye ek Fevriye sa lane-la. Li osi kwinsid avek lanons Labank Mondyal pu debursman premye trans, 1.3 milyar rupi, sa Loan-la. Dayer dan enn interview dan L’Express Dimanche, resaman, reprezantan Labank Mondyal ti anonse ki debursman sa Loan-la, li repoz lor bann mezir Bidzeter ki guvernman pran. E an pasan li dir ki li, li truv ki nivo TVA tro ba dan Moris. 

Kifer Bérenger finn desid pu pran Loan ar Labank Mondyal? 

Depi plizyer lane lekonomi Moris pa ti direkteman su lord Labank Mondyal. Plizyer guvernman siksesif ti desid pu finans enn parti bidze nasyonal par pran larzan prete lor marse lokal, sirtu atraver bann Bonds ki Labank Moris emet. Me Labank Mondyal/FMI enn kote, ek klas kapitalist lokal lot kote, pa ditu dakor avek sa politik pu guvernman pran larzan prete lokalman, parski sa diminye akse a kredi ki disponib pu klas kapitalist lor marse lokal.

Alor se pu permet klas kapitalist gayn akse a kredi lor marse lokal, ki Paul Bérenger finn swazir pu plito pran enn Loan ar Labank Mondyal. Dayer sa ti byin kler dan bann reportaz ki finn ena dan lapres sekter prive: Ala seki PricewaterhouseCoopers dan so Business News (Novam 2001) dir, kan li pe koz lor sa Loan de $120 milyon: “The Mauritian government is currently seeking a US $ 120 million umbrella loan from the World Bank. The Public Expenditure Review Loan (PERL) will be used to finance part of government’s external debt following a throrough examination of government capital expenditure. According to the Minister of Finance, this type of financing should prevent the crowding out of credit from the private sector….”  De so kote Business Magazine (16 Zanvye 2002), li osi, komant sa Loan-la. Zot dir “Le Public Expenditure Review Loan sera passé en revue par des experts de la Banque Mondiale, en mission à Maurice actuellement, et du FMI, dont la mission est prévue pour la fin du mois courant. ……..les experts de la Banque Mondiale se proposeent de finaliser avec le gouvernment, l’octroi de “l’Umbrella Loan”, de 120 millions de dollars qui doit être déboursé en trois tranches pour financer les projects du secteur privé” . Paul Bérenger ena fwa rod pretann ki sa Loan Labank Mondyal-la, se pu finans investisman dan domenn Ledikasyon, Linformatik, etc. Me sa osi pa vre. Se enn manipalisyon, parski li pa ti obligatwar ki servi finansman Labank Mondyal pu sa. Dan so edisyon spesyal 13 Mars 2002, Business Magazine explik sa Loan-la kumsa: “Un près de 3,6 milliards a été contracté auprès de la Banque mondiale sous forme d’un Umbrella Loan afin de permettre au gouvernment de financer les investissements massifs budgétiares dans les domianes de l’éducation, de la formation,……..de l’informatique………. Le Ministre des Finances, M. Paul Bérenger, singnalait au Parlement que le recours à un Public Expenditure Review Loan est justifié pour doter le système de suffisament de ressources finacières aux fins d’investissements privé….” 
Ki sann-la prinsipal benefisyer Loan PERL?

Desizyon pu Paul Bérenger pran Loan PERL avek Labank Mondyal li sirtu liye avek desizyon guvernman pu donn enn “Bridging Loan” a patron Tablisman pu finans so plan santralizasyon Lindistri Sikriyer ek peyman Voluntary Retirement Scheme (VRS). Guvernman finn permet Labank Moris avans enn premye kredi banker de 1.5 milyar depi marse lokal, a patron Tablisman avek enn to-dintere preferansyel (7.5%), pu satisfer azanda ek plan oligarsi sikriyer. An esanz, Guvernman inn desid pu diminye kantite kredi ki li anfet pran ar Labank Moris, e li opte pu kumans pran Loan PERL avek Labank Mondyal, malgre bann kondisyon devastater, kuma ogmantasyon TVA.

Ala veritab kontext ek vre rezon deryer tantativ pu ogmant TVA. 

Se enn veritab konspirasyon ant Paul Bérenger, Oligarsi Sikriyer ek Labank Mondyal deryer ledo lepep, ek lor ledo lepep. Enn konspirasyon ki, dan lapratik, viz ni plis, ni mwins, ki extorsyon saler travayer ek pansyon pansyoner atraver TVA pu ogmant profitablite oligarsi sikriyer ek klas kapitalist! 
Seki pe arive li enn veritab krim kont travayer ek dimunn mizer! 

La ironi

Li enn la-ironi ki zordi MMM, ki ti dan lopoziyon kan ti introdwir TVA, ki ti kol lafis kat kwin pei pu dir “non a TVA 10%”, finn ogmant TVA premye lokazyon ki li finn gayne. Ek li pe propoz pu ogmant TVA sak lane ki pe vini! Li egalman ironik ki Parti Travayis ki papa TVA, azordi pe opoz ogmantasyon TVA ek pe kestyonn prinsip-mem enn sistem fiskal ki repoz a 80-85% lor bann tax indirek. Tu sa demontre ki ena enn mank prinsip byin grav de-la-par sa bann parti-la. Sa konfirm ki anfet zot blan bone/bone blan.  

Ki Deba lor MBC?

LALIT reklam enn drwa a laparol dan kad ninport ki deba ki MBC organize lor TVA. Li pu ridikil pu gayn zis enn reprezantan guvernman MSM/MMM ek PT lor plato alor ki tu-le-de parti ena fondamantalman mem politik lor TVA. Nu osi reklam enn drwa a laparol pu muvman sindikal ek lasosyasyon konsomater dan kad ninport ki deba televize.

Mo dord LALIT 

LALIT lans enn lapel a tu sitwayin pu lev ar zot depite landrwa pu blok ogmantasyon TVA ek osi pu anpes tu tantativ demantelman drwa sosyal ek Welfare State. Sa osi li enn kondisyon Labank Mondyal pu Loan ki guvernman finn pran.  LALIT osi dimann bann reprezantan sindikal pu boykot National Economic and Social Council ki guvernman finn met dibut, parski seki pe arive demontre NESC li enn fars total. 

LALIT panse tu rezistans kont TVA inplik paralelman enn kanpayn pu enn remiz an kestyon politik fiskal:  pu ki ogmant pwa tax direk (pu ki pli u reveni gran,  pli u pey enn pli gran pursantaz), introdwir enn tax lor Offshore ek enn Wealth Tax. Anmemtan tu rezistans bizin osi opoz tu propogann ek santaz ki guvernman pe rod fer: set-a-dir pu fer Ledikasyon, Devlopman Teknolozik ek Lanvironnman vinn kondisyonel a ogmantasyon TVA.

